Nyt fynsk genbrugsanlæg skal redde 100.000 elektronikprodukter om året

Kaffemaskinen, der stadig kan brygge, men som du har parkeret i kælderen. Den gamle iPad, der mest samler støv i skuffen. Eller elpiskeren, du har opgivet til fordel for en ny. Fra den 25. september kan alle de glemte gadgets få en ny chance på Danmarks første rigtige genbrugsanlæg for elektronik – i Nørre Aaby på Fyn.

Her forventer man hvert år at redde op mod 100.000 apparater, telefoner og tablets ud af skrotstrømmen, give dem et serviceeftersyn og sende dem tilbage på markedet – med garanti.

Elektronikaffaldet eksploderer

Verden drukner i elektronikskrot. FN anslår, at vi i 2030 når op på 82 millioner tons elektronikaffald – og danskerne ligger helt i top, når det gælder forbrug. Vi smider i gennemsnit 25 kilo elektronik ud hver eneste år. Det er næsten dobbelt så meget som en gennemsnitlig EU-borger.

Det nye anlæg, Electronic Reuse & Recycling (ERR), er etableret af Elretur og HJHansen Recycling, og tanken er enkel: Hvis 25 procent af alt det, vi afleverer, stadig virker eller kan repareres, hvorfor så ikke forlænge levetiden og spare både ressourcer, vand og CO2?

Hvorfor skal du gide at aflevere?

At producere en ny smartphone kræver i gennemsnit næsten 13.000 liter vand. Vælger du i stedet en genbrugt model, viser forskningen, at man kan spare:

73 procent elektronikaffald.

80 procent CO2.

90 procent vandforbrug.

”Det er store tal, fordi miljøpåvirkningen er markant. Vi er ikke ude på at give folk dårlig samvittighed over at købe nyt, men det er vigtigt at kende til klimaomkostningerne, som ligger bag det øgede forbrug af elektronik. Vores budskab er, at man skal give genbrug en chance, og så skal man huske at indlevere det gamle elektronik så snart man er færdig med at bruge det, så det kan blive genbrugt eller materialerne genanvendt hurtigt. For det er her den udtjente elektronik giver allermest værdi,” siger Morten Harboe-Jepsen, adm. direktør i Elretur og bestyrelsesformand i Electronic Reuse and Recycling.

Med andre ord: Når du afleverer din gamle mobil, hjælper du ikke bare klimaet – du sikrer også, at nogen andre kan få glæde af den.

Hvis du vil have din elektronik i spil igen, skal du aflevere den hel. En elpisker uden piskeris ender som skrot, mens en komplet elpisker kan få et nyt liv. Og ja – alle enheder bliver slettet for data, før de sælges videre.

Over halvdelen af os gemmer stadig gamle telefoner i skuffen, selvom vi aldrig tænder dem. Det er i virkeligheden den største barriere. For jo nyere elektronikken er, desto større chance er der for, at den kan reddes.

Så næste gang du står i butikken og fristes af den nyeste mobil, så husk: Din gamle kan være en del af løsningen. Alt, hvad du skal gøre, er at aflevere den på genbrugspladsen – resten klarer ERR.

Nyt fynsk genbrugsanlæg skal redde 100.000 elektronikprodukter om året